KIRJALLINEN KYSYMYS E-3322/01 esittäjä(t): Stavros Xarchakos (PPE-DE) komissiolle. Mittaamattoman arvokkaiden arkeologisten aarteiden myynti Turkissa.



Virallinen lehti nro 229 E , 26/09/2002 s. 0013 - 0014



KIRJALLINEN KYSYMYS E-3322/01 esittäjä(t): Stavros Xarchakos (PPE-DE) komissiolle (30. marraskuuta 2001) Aihe: Mittaamattoman arvokkaiden arkeologisten aarteiden myynti Turkissa Turkkilaisen Millyet-sanomalehden mukaan KUSAV (yksi Turkin suurimmista kulttuurialan laitoksista) on päättänyt panna hallussaan olevia antiikin Kreikan ajan sekä hellenistisen ja bysanttilaisen kauden harvinaisia arkeologisia aarteita julkiseen myyntiin. Tästä syystä sillä on Internetissä ilmoitus, jossa se pyytää muinaisesineistä kiinnostuneita ottamaan siihen yhteyttä. Kyseinen laitos tarjoaa myytäväksi Vähä-Aasiassa sijainneiden Magnesian ja Pergamonin kaupunkien aarteita. Kusavin edustajat ilmoittavat, että esimerkiksi Yhdysvalloissa, Sveitsissä, Saudi-Arabiassa, Kuwaitissa ja muissa maissa on jo osoitettu suurta mielenkiintoa asiaan. Samassa sanomalehdessä mainitaan, että Suav-galleriassa Istanbulissa on järjestetty toinen suuri näyttely, jossa on pidetty myyntitarkoituksessa näytteillä suunnattoman arvokkaita heettiläiseltä, hellenistiseltä, bysanttilaiselta ja ottomaanien kaudelta peräisin olevia aarteita. Toinen suuri turkkilainen sanomalehti, Hürryet, on paljastanut (11. marraskuuta 2001), että myös kulttuuriaarteita Kyproksen miehitetyltä alueelta ulkomaille salakuljettava rikollisliiga on ollut erittäin toimelias. Lehdessä huomautetaan, että lukuisia Kyproksen miehitetystä osasta peräisin olevia esineitä on näytteillä New Yorkissa. Nämä esineet ovat lähinnä muinaisesineitä ja kallisarvoisia ikoneja, jotka on ryöstetty turkkilaisen armeijan miehittämän Kyproksen pohjoisosan kirkoista. Mikä on komission kanta näihin syytöksiin, joita on esitetty kahdessa suurilevikkisessä turkkilaisessa sanomalehdessä? Onko komissio ottanut turkkilaisten viranomaisten kanssa esiin kysymyksen arkeologisten aarteiden myymisestä julkisessa huutokaupassa sellaisten turkkilaisten laitosten kautta, joiden tehtävänä pitäisi olla näiden aarteiden suojelu? Mitä rangaistuksia voitaisiin määrätä valtiolle (joka jopa on EU:n jäsenehdokas), joka myy julkisessa ja provosoivassa huutokaupassa alueeltaan löytyneitä muiden sivilisaatioiden kulttuuriaarteita tai peittelee salakuljetusliigojen toimintaa, kuten tapahtuu Kyproksen miehitetyssä osassa, missä turkkilaiset miehitysjoukot ovat 27 vuoden ajan sallineet tämän valtion kulttuuririkkauksien ryöstämisen? Günter Verheugenin komission puolesta antama vastaus (15. tammikuuta 2002) Komissio seuraa tiiviisti prosessia, jolla Turkki yhdenmukaistaa lainsäädäntöään suhteessa yhteisön säännöstöön. Vuosittain julkaistavissa määräaikaiskertomuksissa komissio luo katsauksen Turkin saavuttamaan edistykseen muun muassa kulttuurin alalla. Tuoreimmassa, 13. marraskuuta 2001 julkaistussa kertomuksessa(1) komissio totesi, että alalla on edistytty heikosti. Arvoisan parlamentin jäsenen julkituomien seikkojen johdosta komissio aikoo kiinnittää Turkin viranomaisten huomion tarpeeseen vahvistaa ja panna täytäntöön kulttuuriesineiden viennistä 9. joulukuuta 1992 annettu neuvoston asetus (ETY) N:o 3911/92(2) ja jäsenvaltion alueelta laittomasti vietyjen kulttuuriesineiden palauttamisesta 15. maaliskuuta 1993 annettu neuvoston direktiivi (ETY) N:o 93/7(3). (1) SEC(2001) 1756. (2) EYVL L 395, 31.12.1992. (3) EYVL L 74, 27.3.1993.